Plekke om te besoek - ASK Security
December 11, 2018	by gustaff	in Kleinmond
Ons gaan voort met Kleinmond se wandelpaaie:
Vir ’n heerlik verfrissende en vinnige stap, is Jean’s Hill net die regte een. Jy kan dié staproete aan die voorkant van die berg, of agterom vanaf die gholfklub benader. Die mooiste uitsig wag vir jou aan die bokant van die koppie. Jy kan ons pragtige dorp van bo af bewonder en as jy gelukkig is, ook die walvisse in die verte sien blaas.
Dan is daar natuurlik ook die Feetjiebos-staproete, wat vanaf die Palmietbrug afloop tot teen die berg uit. Pragtig so onderdeur die plantegroei met die gekwetter van voëls rondom jou.
Dan is daar die Palmietrivier-staproete. Dit wissel van 9 tot 18 kilometer, afhangende van hoe vêr jy wil stap. Jy kan heerlik in die rivier afkoel en ook piekniek hou (geen vure toelaatbaar nie). Dit is altyd beter om vroegoggend te gaan stap, want dit raak nogal warm in ons somermaande.
Ons ander staproete is die Drie Sustersroete. Dit vat so tussen 5 en 6 ure, en word aanbeveel om tussen Augustus en Oktober gestap te word, want dan is ons blomme op hulle mooiste. Dié staproete is 16 kilometer en kan gemaklik aangepak word.